Bjaalands foto av kameratene Roald Amundsen, Helmer Hanssen, Sverre Hassel og Oscar Wisting på sydpolpunktet i desember 1911.
Bjaaland ble tildelt Sydpolsmedaljen
**Olav (Olavson) Bjaaland** (1873–1961) var en norsk langrennsløper og polfarer. Han var en av de første fem som nådde Sydpolen på Roald Amundsens ekspedisjon i 1911.

Liv og virke
------------

Omkring århundreskiftet var Bjaaland blant Norges fremste skiløpere. Han representerte Morgedals IL i Telemark. I 1902 vant han kombinert i Holmenkollen, og fikk Kongepokalen. Han er også bokført som vinner av kombinert i klasse B i 1894. I 1909 ble Bjaaland sammen med fem andre invitert til Frankrike for å konkurrere med Europas fremste skiløpere. På denne turen møtte han Roald Amundsen som inviterte Bjaaland med på sin planlagte polarekspedisjon.

Bjaaland var en dyktig tømrer og handverker. Han stod bak en ombygging av sledene brukt på ekspedisjonen fra 88 til 22 kilo uten særlig svekking av styrke og bærekraft. I løpet av ekspedisjonen ble Bjaaland flere ganger brukt i forkant som leder for hundene. På grunn av sin skiteknikk etterlot han nær perfekt rette spor gjennom terrenget. 

Amundsens ekspedisjon nådde Sydpolen 14. desember 1911. Amundsen lot Bjaaland gå først de siste kilometerne mot det nøyaktige polpunktet som en ære til en stor skiløper, og til Telemark som skisportens vugge. Olav Bjaaland var dermed første mann på polpunktet, ikke Roald Amundsen. Bjaaland er likevel ikke med på de originale fotografiene av gruppen på leiren på Sydpolen (flere bilder er vel å merke tatt fra leiren ca. 9 km. fra polpunktet), ganske enkelt fordi han var fotografen. Amundsens kamera tålte ikke kulden, så Bjaalands amatørkamera fikk duge. Bjaaland ble tildelt Sydpolsmedaljen.

Bjaaland takket nei til å være med på Amundsens nye ekspedisjon gjennom Nordøstpassasjen. 

Etter sin hjemkomst fra Sydpolen ble Bjaaland i 1912 tildelt Holmenkollmedaljen. Senere returnerte Bjaaland til Telemark og startet egen skifabrikk med penger han fikk låne av Amundsen. Bjaaland døde 8. juni 1961 som siste gjenlevende av de fem som nådde Sydpolen den 14. desember 1911. Han ble gitt begravelse på statens bekostning. 

Bjaalands skifabrikk i Kviteseid inngår idag som en del av museumsanlegget og opplevelsessentret Norsk skieventyr i Morgedal.

Mount Bjaaland
--------------

I november 1911 kom ekspedisjonen forbi et fjellmassiv med flere topper. Amundsen navngav en fjelltopp Mount Bjaaland, etter Olav Bjaaland. Toppen av fjellet er nakent fjell, og den ligger 2675 meter over havet. Toppen ligger i den sørøstre delen av Amundsenbreen i Dronning Mauds Fjell. Flere av toppene i massivet har senere fått navn etter medlemmene på Amundsens ekspedisjon.

Toppen ligger på koordinatene 86°33|S og 164°14|V

Se også
-------

* Frammuseet
* Polheim

Referanser
----------

1. 1 2   Store norske leksikon, Store norske leksikon-ID Olav\_Bjaaland[Hentet fra Wikidata]
2. 1 2   Norsk biografisk leksikon, oppført som Olav Olavsen Bjaaland, Norsk biografisk leksikon ID Olav\_Bjaaland, besøkt 9. oktober 2017[Hentet fra Wikidata]

Eksterne lenker
---------------

* (en) Olav Bjaaland – kategori av bilder, video eller lyd på Commons Rediger på Wikidata
* PDF-fil med vinnere av Holmenkollmedaljen
* PDF-fil med vinnere i Holmenkollen siden 1892
* 50-årsjubileet for Amundsens ekspedisjon
* Biografi på coolatarctica.com


|  |  |  |
| --- | --- | --- |
| Forrige mottaker:Otto Tangen & Knut Holst | **Holmenkollmedaljen**(1912) | Neste mottaker:Johan Kristoffersen |

|  |  |
| --- | --- |
| Oppslagsverk/autoritetsdata | Store norske leksikon **·** Norsk biografisk leksikon **·** Prabook **·** Historisk befolkningsregister **·** BIBSYS **·** Geni **·** WikiTree **·** VIAF **·** ISNI **·** KulturNav
 |